**Nagylak Község Önkormányzata Képviselő-testületének 16/2022. (XII. 8.) önkormányzati rendelete**

**a temetőről és a temetkezés rendjéről**

Nagylak Község Önkormányzat Képviselő-testülete a temetőkről és a temetkezésről szóló 1999. évi XLIII. törvény 41. §. (3) bekezdésében kapott felhatalmazás alapján - figyelemmel a 145/1999.(X.1.) Korm. rendeletben foglaltakra - az Alaptörvény 32. cikk (1) bekezdés a pontjában, valamint a Magyarország helyi önkormányzatairól szóló 2011. évi CLXXXIX törvény 13. § (1) bekezdés 2 pontjában meghatározott feladatkörében eljárva – figyelemmel a Dél-alföldi Regionális Fogyasztóvédelmi Egyesület véleményére - az alábbi rendeletet alkotja:

**Általános rendelkezések**

**1. §**

(1) A rendelet hatálya a Nagylak községben lévő, a Nagylak Község Önkormányzat tulajdonában lévő temetőre, az ott végzett temetkezési és temető fenntartási tevékenységre terjed ki.

(2) A rendelet személyi hatálya kiterjed az eltemettetőkre, a temetőben temetkezési szolgáltatást, valamint egyéb temetői munkát végző természetes és jogi személyekre, jogi személyiség nélküli szervezetekre, a temetőt látogatókra.

**2. §**

(1) A Nagylak községben lévő köztemető helye: Nagylak, 09/59. hrsz., területe: 6537 m2.

(2) A temető tulajdonosa: Nagylak Község Önkormányzata

(3) Nagylak Község Önkormányzata gondoskodik az önkormányzat tulajdonában álló temető fenntartásáról és üzemeltetéséről. A feladat ellátáshoz szükséges személyi és tárgyi feltételeket, a pénzügyi fedezetet az önkormányzat éves költségvetésében biztosítja.

(4) A temető üzemeltetője köteles együttműködni a temetkezési vállalkozókkal, szolgáltatókkal.

**Temető létesítése, lezárása, megszüntetése és újra-használatba vétele**

**3. §**

A temető létesítésére, lezárására, megszüntetésére, újra-használatba vételére a temetőkről és a temetkezésről szóló törvény rendelkezései az irányadóak.

**A köztemető infrastuktúrális létesítményei**

**4. §**

A fenntartó önkormányzat a temető rendeltetésszerű használatához az alábbi építményekkel, közművekkel, egyéb tárgyi és infrastrukturális feltételekkel rendelkezik: ravatalozó (ravatal, textíliák, szükséges bútorzat), WC, 2 közkifolyó, villamos energia közmű, 2 db hulladékgyűjtő konténer.

**A temető fenntartása és üzemeltetése**

**5. §**

(1) Nagylak Község Önkormányzata a temető fenntartói jogosítványa keretében gondoskodik a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint közcélú zöldfelületek karbantartásáról, szükség szerinti felújításáról.

(2) A sírhely felett rendelkezésre jogosultak a sírok gondozását, díszítését szabad belátásuk szerint végezhetik. Ezen kívül minden temetői tevékenységet be kell jelenteni a temető üzemeltetőjének.

(3) A sírhely felett rendelkezésre jogosultak kötelesek a sírok gyomtalanítását, tisztántartását elvégezni, a sírhely állagának megóvásáról – a balesetveszély elkerülése érdekében – gondoskodni.

(4) A sírjel vagy sírbolt helyreállítására, felújítására a temető üzemeltetője a temetési hely felett rendelkezni jogosultat felhívatja, illetőleg az állékonyságot, az életet és a biztonságos használatot veszélyeztető állapot (továbbiakban: közvetlen veszély) fennállása esetén köteles felhívni. A felhívást – a temetési hely megjelölésével – a temető kapuján és a parcella sarkán 90 napra ki kell függeszteni.

(5) A közvetlen veszély fennállása esetén az építési engedély köteles sírjel helyreállítását a temető tulajdonosának kérelmére az építésügyi hatóság elrendeli, ill. a kötelezés nem teljesítése esetén a veszélyhelyzetet hatósági úton – a temető tulajdonosának közreműködésével – megszünteti.

(6) A sírjel vagy sírbolt helyreállításáig a temetési helyre további temetkezés nem történhet.

(7) A temetőben munkáját végző vállalkozó (pld.: kőfaragó, temetkezési szolgáltató) tevékenysége során az e rendeletben foglaltakat köteles betartani. Tevékenységük gyakorlása során a temetőlátogatók kegyeleti érzéseit nem sérthetik, a szomszédos sírokban, a temető infrastrukturális létesítményeiben kárt nem okozhatnak, zajkeltéssel a szertartásokat nem zavarhatják.

(8) A köztemetőben ülőhely, pad csak a kijelölt helyen helyezhető el.

(9) A köztemetőben fát csak Nagylak Község Önkormányzata ültethet.

(10) A köztemető részét képező infrastrukturális létesítmények használata a villamos energia közmű és a ravatalozó épület kivételével díjtalan. Amennyiben a villamos energia közmű igénybevételére kerül sor, úgy az azért fizetendő díj meghatározása a mindenkor érvényes szolgáltatási díjtarifa alapján történik. A ravatalozó épület használatának díját a rendelet 2. melléklete tartalmazza.

**Temetkezésre vonatkozó szabályok**

**6. §**

(1) A temetőben az alábbi temetési helyek állnak rendelkezdésre: koporsós, urnasírhely, urnafülke.

(2) A temetés időpontját Nagylak Község Önkormányzatánál (6933 Nagylak, Petőfi utca 14.) kell bejelenteni.

(3) A sírhely kijelölése igény szerint a sírhelynyilvántartás alapján történik. Az igényt Nagylak Község Önkormányzatánál kell benyújtani.

**7. §**

(1) Temetési hely megjelölése sírjel használható, illetőleg létesíthető.

(2) A síremlék és tartozékai, valamint az emlékoszlop tervét (vázlatát) a temető üzemeltetőjének az elhelyezés előtt be kell mutatni.

**8. §**

(1) A ravatalozó előtti díszsírhelyet az állami, politikai és társadalmi tevékenység terén életükben jelentős érdemeket szerzett elhaltak temetésére kell fenntartani.

(2) A díszsírhelyre történő temetkezés előtt a temető fenntartójának engedélyét be kell szerezni.

(3) A díszsírhelyre – a sírnyitás és a rátemetés szabályainak megtartásával és költségeinek viselésével – az elhunyt özvegye és gyermeke is rátemethető.

(4) A hősi sír előtti területre temetni nem szabad.

**A sírhelyek méretei**

**9. §**

(1) Koporsós temetés esetén a sírgödröt olyan méretűre kell kiásni, hogy a koporsó abba elhelyezhető legyen.

(2) A sírhelyek méretei:

*a)* felnőtt sírhely: 2,00 m hosszú 1,00 m széles

*b)* gyermek sírhely 1,30 m hosszú 1,00 m széles

*c)* urna földbe temetésnél: 0,80 m hosszú 1 m mély, 0,60 m széles

*d)* **sírboltok felszíni méretei:**

*da)* 3 személyes sírbolt: 2,00 m hosszú 3,00 m széles

*db)* 4 személyes sírbolt: 4,00 m hosszú 2,00 m széles

*e)* **sírboltok belső méretei:**

*ea)* 3 személyes sírbolt: 1,80 m hosszú 2,80 m széles

*eb)* 4 személyes sírbolt: 3,80 m hosszú 1,80 m széles

(3) A sírok egymástól való oldaltávolságának 50 cm-nek, a gyermeksíroknál 30 cm-nek kell lennie. A sírdombok magassága legfeljebb 60 cm lehet. Urnasírhelyek közötti távolság minimum 50 cm .

(4) Mélyített felnőtt sírhelybe ( 220 cm ) tisztiorvosi engedély alapján, a rendelet mellékletében meghatározott pótdíj fizetése ellenében – még egy koporsó temethető. A pótdíj a következő sírhely meghosszabbításánál időarányosan beszámításra kerül.

(5) Felnőtt sírba elhelyezett két koporsón kívül még két urna is temethető.

(6) Koporsóba történő rátemetés alkalmazása nélkül a sírban még 4 urna helyezhető el. Elhaltanként a pótdíj mértéke e rendelet melléklete szerinti díj, az azonban a sírhely használati idejét nem hosszabbítja meg.

(7) Felnőtt sírhely díj befizetése mellett a felnőtt sírhely táblába 10 éven aluli gyermek is temethető. Ilyen esetben azonban a sír méreteinek a felnőtt sír méreteivel azonosnak kell lennie.

**Sírhelyek, urnasírhelyek megváltása, a megváltási díj**

**10. §**

(1) A temetési hely felett használati jogosultságot annak megváltásával lehet szerezni. A sírhelyek, urnasírhelyek használata a megváltástól számítva 25 évre szól. Koporsós rátemetés esetén a használati idő az utolsó koporsós rátemetés napjától, a kettes sírhely esetén az utolsó koporsós temetés napjától számított 25 év.

(2) A sírhelyek, urnasírhelyek további használati joga az eredetivel azonos időtartamra ismételten megváltható, kivéve, ha a temető ennél rövidebb időn belül előreláthatóan megszüntetésre kerül

(3) Ha kettős sírnál az első temetés napjától számított 25 éven belül újabb temetés nem történik, a használati jog megszűnik, kivéve, ha az arra jogosult a használati jogot ismételten megváltja.

(4) A sírhely feletti használati jog megállapítása és az elhunyt adatainak nyilvántartásba vétele céljából az urnát személyesen – temetési szertartás és temetkezési vállalkozó közreműködése nélkül – a sírba helyező hozzátartozó köteles az urna elhelyezését a fenntartónak bejelenteni.

**11. §**

(1) A temetési helyek használatáért megváltási díjat kell fizetni. A díjtételeket az 1. melléklet tartalmazza. A használati jogosultság kezdő napja a megváltási díj megfizetésének napja.

(2) A megváltási díjat az első megváltás alkalmával a temettető, az újra megváltáskor a sír felett rendelkező hozzátartozó köteles megfizetni. A díjakat minden esetben a temetést, kihantolást, rátemetést megelőzően kell megfizetni.

(3) A megváltatlan, elhagyott, több mint 10 éve gondozatlan sírhely esetében a sírhely újra megválthatók, ha a fenntartó hat hónap időtartamon belül legalább kétszer a weboldalán, valamint a temetőben jól látható helyen ezzel kapcsolatos hirdetményt tesz közzé és a sírokat nem váltja meg újra senki.

(4) A temetési helyek magánforgalomban adás-vétel tárgyát nem képezhetik.

(5) Ha a temetési hely felett rendelkezni jogosult bejelenti, hogy a temetési helyet nem kívánja igénybe venni, úgy a megváltási díj időarányos részét – a megváltáskor érvényben lévő díjtételek alapul vételével – vissza kell téríteni. A megváltott, de fel nem használt temetési helyről érvényesen csak a köztemető üzemeltetőjénél tett nyilatkozattal lehet lemondani.

**Temetkezési szolgáltatás**

**12. §**

(1) Temetkezési szolgáltatás a temetőkről és a temetkezésről szóló törvény 25. §-ában felsorolt tevékenységek.

(2) A temetőben a temetkezési szolgáltatást az elhunyt eltemettetéséről gondoskodó személy rendeli meg.

**A ravatalozó használatának szabályai**

**13. §**

(1) A köztemető fenntartója gondoskodik a ravatalozó tisztántartásáról, a rendeltetésszerű használatához szükséges feltételek biztosításáról.

(2) Ravatalozni köztemetőben csak az arra kijelölt helyen szabad.

(3) A ravatalozót a temetés előtt legalább egy órával ki kell nyitni.

(4) A temetkezési szolgáltató a ravatalozót e rendelet 2. számú mellékletben meghatározott szolgáltatási díj ellenében veheti igénybe, melyet az üzemeltető részére köteles megfizetni a temetést megelőzően.

(5) A felravatalozott koporsót – az eltemettető kívánságára – a búcsúztatás megkezdéséig nyitva lehet tartani, kivéve, ha jogszabály másként nem rendelkezik

**A temető rendje**

**14. §**

(1) A temető nyilvántartási ideje: mindennap de. 6.00. órától du. 20.00. óráig. A temető bejáratánál a közönség részére tájékoztatót kell kifüggeszteni a nyitva tartás idejéről, a temető rendjéről.

(2) A temetőben és annak közvetlen környezetében tilos minden olyan magatartás, amely a kegyeleti érzést és szertartások rendjét sérti, valamint a látogatókat megbotránkoztatja.

(3) A temetőben 12 éven aluli gyermek csak szülői felügyelettel tartózkodhat.

(4) A temetőbe való belépés és az öntözővíz használata díjtalan.

(5) Kutyát – a vakvezető kutya kivételével – a temetőbe bevinni tilos.

(6) Építőanyag a temetőbe történő beszállítása, építési vagy bontási munka, vagy bontási anyag elszállítása megkezdést megelőzően a temető üzemeltetőjének be kell jelenteni írásban. Az építési hulladékot a keletkezéstől számított 3 napon belül el kell szállítani.

(7) A temetőbe járművel behajtani kizárólag a temetkezést végző szolgáltató, a mentőszolgálat, a tűzoltóság, a katasztrófavédelem, a rendőrség, a hulladékszállító és a temető üzemeltetője jogosult. Ettől eltérő esetben kizárólag adott sírjel/sírbolt építése, helyreállítása, bontása érdekében a sírjel/sírbolt felett rendelkező kérelmére, a temető üzemeltetőjének írásos engedélyével szabad behajtani járművel a temető területére. A mozgássérülteket parkolási engedélyük feljogosítja a temetőbe való behajtásra.

(8) A temetőben keletkezett hulladékot csak az arra kijelölt helyre lehet rakni.

(9) A temetőben avart, elszáradt koszorút és virágmaradványt égetni tilos.

**15. §**

Hatályát veszti A temetőről és a temetkezésről szóló 1/2001. (II. 6.) önkormányzati rendelet.

**16. §**

Ez a rendelet 2022. december 9-én lép hatályba.

Nagylak, 2022. december 9.

Kolozsvári Rozália dr. Szénási Hanna polgármester jegyző

***Záradék:***

A rendelet hirdetőtáblán történő kifüggesztéssel 2022. december 9. napján kihirdetve.

Nagylak, 2022. december 9.

dr. Szénási Hanna

jegyző

*1. melléklet a 16/2022. (XII. 8.) önkormányzati rendelethez*

**A TEMETÉSI HELYEK MEGVÁLTÁSI DÍJA (Ft/sírhely)**

|  |  |  |  |
| --- | --- | --- | --- |
|  | **A** | **B** | **C** |
|  | **Temetési hely típusa** | **Megváltási, újraváltási díj** | **Használati idő** |
| **1** | egyes sírhely | 15.000,-Ft | 25 év |
| **2** | kettős sírhely | 30.000,-Ft | 25 év |
| **3** | gyermek sírhely (10 éves korig) | 10.000,-Ft | 25 év |
| **4** | sírbolt (3 személyes) | 40.000,-Ft | 60 év |
| **5** | sírbolt (4 személyes) | 60.000,-Ft | 60 év |
| **6** | díszsírhely esetén | 50.000,-Ft | 25 év |
| **7** | urnahely (falon) | 15.000,-Ft | 25 év |
| **8** | urnahely (földben) | 10.000,-Ft | 25 év |

*2. melléklet a 16/2022. (XII. 8.) önkormányzati rendelethez*

**A ravatalozó igénybevételéért a temetkezési szolgáltatók által fizetendő díj**

|  |  |  |
| --- | --- | --- |
|  | **A** | **B** |
|  | **A temetőben vállalkozásszerűen munkát végzők által fizetendő temető-fenntartási hozzájárulás díja** | |
| 1 | Felnőtt és gyermek sírhely esetében | 1.000,-Ft/nap |
| 2 | Sírbolthely esetében: | 5.000,-Ft/nap |
|  | **Temetői létesítmények igénybevételéért fizetendő díj** | |
| 4 | Ravatalozó igénybevétele (berendezési tárgyakkal együtt) | 4.000,-Ft/szertartás |
| 5 | Hangosító berendezés használata | 1.500,-Ft/alkalom |
| 6 | Halott hűtő használata | 700,-Ft/nap |
|  | **A tulajdonos által biztosított szolgáltatás igénybevételéért fizetendő díj:** | |
| 7 | Harangozási díj | 400,-Ft/harangozás |

Részletes indokolás

**Az 1–16. §-hoz, az 1. melléklethez és a 2. melléklethez**

A rendelet indoklásának Nemzeti Jogszabálytárban való közzététele mellőzhető, mert a rendeletnek nem mutatható ki jelentős társadalmi, gazdasági, költségvetési hatása, környezeti és egészségi következménye, adminisztratív terheket befolyásoló hatása.